CPF ลุยออกหุ้นกู้ 5 ชุด วงเงิน 2.5 หมื่นลบ. เสนอขายกองทุน-รายใหญ่ 12-14 พ.ย.61
CPF ลุยออกหุ้นกู้ 5 ชุด วงเงิน 2.5 หมื่นลบ. เสนอขายกองทุน-รายใหญ่ 12-14 พ.ย.61 หวังนำเงินใช้หนี้กู้ยืม-ทุนหมุนเวียนบริษัท
8 พ.ย. 2561

บริษัท เจริญโภคภัณฑ์อาหาร จำกัด (มหาชน) หรือ CPF เปิดเผยว่า บริษัทยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์ และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 2/2561 มูลค่ารวม 2.5 หมื่นล้านบาท เสนอขาย 5 ชุด
ประกอบด้วย ชุดที่ 1 เสนอขาย 6.7 พันล้านบาท อายุ 2 ปี ครบกำหนดไถ่ถอนปี พ.ศ.2563 อัตราดอกเบี้ยคงที่ร้อยละ 2.74 ต่อปี
ชุดที่ 2 เสนอขาย 7.6 พันล้านบาท อายุ 3.6 ปี ครบกำหนดไถ่ถอนปี พ.ศ.2565 อัตราดอกเบี้ยคงที่ร้อยละ 3.20 ต่อปี
ชุดที่ 3 เสนอขาย 2.2 พันล้านบาท อายุ  6 ปี ครบกำหนดไถ่ถอนปี พ.ศ.2567 อัตราดอกเบี้ยคงที่ร้อยละ 3.79 ต่อปี
ชุดที่ 4 เสนอขาย 3.2 พันล้านบาท อายุ 10 ปี ครบกำหนดไถ่ถอนปี พ.ศ.2571 อัตราดอกเบี้ยคงที่ร้อยละ 4.41 ต่อปี
ชุดที่ 5 เสนอขาย 5.3 พันล้านบาท อายุ 12 ปี ครบกำหนดไถ่ถอนปี พ.ศ.2573 อัตราดอกเบี้ยคงที่ร้อยละ 4.66 ต่อปี
โดยหุ้นกู้ทั้ง 5 ชุด จ่ายดอกเบี้ยทุก 6 เดือนตลอดอายุหุ้นกู้
ทั้งนี้ เสนอขายต่อผู้ลงทุนสถาบัน และ/หรือ ผู้ลงทุนรายใหญ่ ระยะเวลาจองซื้อหุ้นกู้ ระหว่างวันที่ 12-14 พ.ย.61 มีธนาคารกสิกรไทย ธนาคารไทยพาณิชย์ ธนาคารออมสิน และ ธนาคารกรุงไทยเป็นผู้จัดการการจัดจำหน่ายหุ้นกู้
โดยบริษัทมีวัตถุประสงค์จะนำเงินที่ได้จากการเสนอขายหุ้นกู้ครั้งนี้ เพื่อใช้ในการดำเนินกิจการ และ/หรือ ชำระคืนเงินกู้/ยืม และ/หรือ ให้กู้ยืมแก่บริษัทย่อยของบริษัท
 
อนึ่งอันดับความน่าเชื่อถือของหุ้นกู้ที่ระดับ A+ แนวโน้ม Stable โดยบริษัท ทริสเรทติ้ง จำกัด เมื่อวันที่ 8 พ.ย.61